title: Odluka Vijeća (EU) 2020/1815 od 23. studenoga 2020. o sklapanju Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti

text:
                  3.12.2020

                  HR

                  Službeni list Europske unije

                  L 407/1

         ODLUKA VIJEĆA (EU) 2020/1815
         od 23. studenoga 2020.
         o sklapanju Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 6. drugim podstavkom točkom (a) podtočkom v. i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2020/1111 (2), Sporazum između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti („Sporazum”) potpisan je 14. rujna 2020., podložno njegovu kasnijem sklapanju.

                     (2)

                     Sporazumom se nastoji postići najviša moguća razina zaštite oznaka zemljopisnog podrijetla i osigurati instrumente za suzbijanje obmanjujućih praksi i nezakonite upotrebe oznaka zemljopisnog podrijetla.

                     (3)

                     Člankom 10. Sporazuma osnovan je Zajednički odbor koji je odgovoran za izmjenu priloga Sporazumu.

                     (4)

                     Primjereno je da Vijeće ovlasti Komisiju, u skladu s člankom 218. stavkom 7. Ugovora, da u okviru Zajedničkog odbora u ime Unije odobri izmjene Priloga I. i priloga od III. do VI. Sporazumu.

                     (5)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti odobrava se u ime Unije (3).

            Članak 2.

               1.   Za potrebe izmjene upućivanja na pravo koje se primjenjuje u strankama Komisiju se ovlašćuje da u ime Unije odobri izmjene Priloga I. Sporazumu.

               2.   Za potrebe članka 3. Sporazuma Komisiju se ovlašćuje da u ime Unije odobri izmjene priloga III. i IV. Sporazumu te pripadajuće izmjene priloga V. i VI. Sporazumu. Ako zainteresirane strane ne mogu postići dogovor nakon prigovora koji se odnose na oznaku zemljopisnog podrijetla, Komisija donosi stajalište u skladu s postupkom utvrđenim u članku 57. stavku 2. Uredbe (EU) br. 1151/2012 Europskog parlamenta i Vijeća (4).

            Članak 3.
            Predsjednik Vijeća u ime Unije šalje obavijest predviđenu u članku 14. stavku 1. Sporazuma. (5)

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 23. studenoga 2020.

                  Za Vijeće

                  Predsjednik

               M. ROTH

            (1)  Suglasnost od 11. studenoga 2020. (još nije objavljena u Službenom listu).

            (2)  Odluka Vijeća (EU) 2020/1111 od 20. srpnja 2020. o potpisivanju, u ime Unije, Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti (SL L 244, 29.7.2020., str. 8.).

            (3)  Vidjeti stranicu 3. ovog Službenog lista.

            (4)  Uredba (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14.12.2012., str. 1.).

            (5)  Glavno tajništvo Vijeća objavit će datum stupanja Sporazuma na snagu u Službenom listu Europske unije.


title: Odluka Političkog i sigurnosnog odbora (ZVSP) 2020/1826 od 1. prosinca 2020. o imenovanju zapovjednika snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (Atalanta) i stavljanju izvan snage Odluke (ZVSP) 2020/895 (ATALANTA/3/2020)

text:
                  3.12.2020

                  HR

                  Službeni list Europske unije

                  L 406/60

         ODLUKA POLITIČKOG I SIGURNOSNOG ODBORA (ZVSP) 2020/1826
         od 1. prosinca 2020.
         o imenovanju zapovjednika snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (Atalanta) i stavljanju izvan snage Odluke (ZVSP) 2020/895 (ATALANTA/3/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         uzimajući u obzir Zajedničku akciju Vijeća 2008/851/ZVSP od 10. studenoga 2008. o vojnoj operaciji Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (1), a posebno njezin članak 6. stavak 1.,
         budući da:

                     (1)

                     Vijeće je na temelju članka 6. stavka 1. Zajedničke akcije 2008/851/ZVSP ovlastilo Politički i sigurnosni odbor za donošenje relevantnih odluka o imenovanju zapovjednika snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije („Atalanta”).

                     (2)

                     Politički i sigurnosni odbor donio je 25. lipnja 2020. Odluku (ZVSP) 2020/895 (2) o imenovanju kontraadmirala Riccarda MARCHIÒA zapovjednikom snaga EU-a za vojnu operaciju Atalanta.

                     (3)

                     Zapovjednik operacije EU-a preporučio je imenovanje kapetana Dioga ARROTEIJE novim zapovjednikom snaga EU-a za vojnu operaciju Atalanta od 3. prosinca 2020.

                     (4)

                     Vojni odbor EU-a podupro je tu preporuku 22. listopada 2020.

                     (5)

                     Odluku (ZVSP) 2020/895 trebalo bi stoga staviti izvan snage.

                     (6)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

               DONIO JE OVU ODLUKU:

            Članak 1.
            Kapetan Diogo ARROTEIA imenuje se zapovjednikom snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (Atalanta) od 3. prosinca 2020.

            Članak 2.
            Odluka (ZVSP) 2020/895 (ATALANTA/2/2020) stavlja se izvan snage.

            Članak 3.
            Ova Odluka stupa na snagu na dan donošenja.
            Primjenjuje se od 3. prosinca 2020.

            Sastavljeno u Bruxellesu 1. prosinca 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 301, 12.11.2008., str. 33.

            (2)  Odluka Političkog i sigurnosnog odbora (ZVSP) 2020/895 od 25. lipnja 2020. o imenovanju zapovjednika snaga EU-a za vojnu operaciju Europske unije radi doprinošenja odvraćanju od, sprečavanju i suzbijanju djela piratstva i oružane pljačke uz obalu Somalije (Atalanta) i stavljanju izvan snage Odluke (ZVSP) 2020/401 (ATALANTA/2/2020) (SL L 206, 30.6.2020., str. 63.).


title: Odluka Komisije (EU) 2020/1827 оd 26. svibnja 2020. o mjerama SA.39990 – (2016/C) (ex 2016/NN) (ex 2014/FC) (ex 2014/CP) – koje je provela Belgija u korist poduzetnika Ducatt NV (priopćeno pod brojem dokumenta C(2020) 3287) (Vjerodostojan je samo tekst na nizozemskom i francuskom jeziku) (Tekst značajan za EGP)

text:
                  3.12.2020

                  HR

                  Službeni list Europske unije

                  L 406/62

         ODLUKA KOMISIJE (EU) 2020/1827
         оd 26. svibnja 2020.
         o mjerama SA.39990 – (2016/C) (ex 2016/NN) (ex 2014/FC) (ex 2014/CP) – koje je provela Belgija u korist poduzetnika Ducatt NV

               (priopćeno pod brojem dokumenta C(2020) 3287)

         (Vjerodostojan je samo tekst na nizozemskom i francuskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
         uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),
         nakon što je pozvala zainteresirane strane da podnesu primjedbe u skladu s prethodno navedenim odredbama (1), i uzimajući u obzir te primjedbe,
         budući da:
         1.   POSTUPAK

                     (1)

                     Komisija je 28. studenoga 2014. primila službenu pritužbu koju su podnijeli njemački proizvođač stakla GMB Glasmanufaktur Brandenburg GmbH („GMB”) i njegovo matično društvo Interfloat Corporation („Interfloat”) sa sjedištem u Lihtenštajnu (dalje u tekstu zajedno „podnositelj pritužbe”). Podnositelj pritužbe tvrdio je da je njegov izravni konkurent Ducatt nv („Ducatt”) od Flamanske regije (Belgija) primio nezakonitu državnu potporu koja je nespojiva s unutarnjim tržištem.

                     (2)

                     Komisija je dopisom od 19. svibnja 2016. obavijestila Belgiju o tome da je odlučila pokrenuti postupak predviđen člankom 108. stavkom 2. prvim podstavkom Ugovora o funkcioniranju Europske unije („UFEU”) u pogledu navodne potpore dodijeljene društvu Ducatt („odluka o pokretanju postupka”).

                     (3)

                     Odluka o pokretanju postupka objavljena je u Službenom listu Europske unije (2). Komisija je pozvala zainteresirane strane da podnesu svoje primjedbe o mjerama opisanima u navedenoj odluci.

                     (4)

                     Belgijska su tijela 20. lipnja 2016. (3) i 19. srpnja 2016. dostavila svoje primjedbe na odluku o pokretanju postupka.

                     (5)

                     Komisija je 17. lipnja 2016., 18. kolovoza 2016., 13. rujna 2016. i 6. listopada 2016. zaprimila primjedbe podnositelja pritužbe. Proslijedila ih je belgijskim tijelima, koja su svoje primjedbe iznijela u dopisu od 23. siječnja 2017.

                     (6)

                     Komisija je 30. siječnja 2017. zatražila dodatne informacije od belgijskih tijela, koja su ih Komisiji dostavila 27. ožujka 2017.

                     (7)

                     Belgijska su tijela 14. lipnja 2017. obavijestila Komisiju da je 20. svibnja 2017. proglašen stečaj društva Ducatt, nakon čega se Komisija 23. lipnja 2017. sastala s predstavnicima belgijskih tijela.

                     (8)

                     Komisija se 5. srpnja 2017. sastala s podnositeljem pritužbe i njegovim pravnim zastupnicima.

                     (9)

                     Belgijska su tijela 10. srpnja 2017. Komisiji dostavila dodatne informacije koje je ona od njih zatražila na sastanku održanom 23. lipnja 2017.

                     (10)

                     Komisija je 20. studenoga 2017., 22. lipnja 2018. i 31. siječnja 2020. od Belgije zatražila dodatne informacije. Belgijska tijela odgovorila su 15. prosinca 2017., 27. kolovoza 2018. te 4. ožujka i 12. svibnja 2020.

                     (11)

                     Komisija je 18. srpnja 2017., 25. srpnja 2017., 7. i 9. ožujka 2018., 16. svibnja 2018. i 28. siječnja 2019. zatražila dodatne informacije i od stečajnih upravitelja društva Ducatt. Stečajni upravitelji društva Ducatt odgovorili su 22. srpnja 2017., 6. ožujka 2018., 9. ožujka 2018., 30. ožujka 2018., 30. svibnja 2018. i 29. siječnja 2019.

                     (12)

                     Komisija je s podnositeljem pritužbe razmijenila i sljedeću korespondenciju: zaprimila je njegove dopise 3. travnja 2018., 2. travnja 2019. i 26. siječnja 2020., na koje je odgovorila 24. travnja 2018., 6. svibnja 2019. i 10. veljače 2020. Komisija je s podnositeljem pritužbe vodila i telefonske razgovore 26. srpnja 2018. i 27. ožujka 2019.

                     (13)

                     Komisija je 26. ožujka 2020. od podnositelja pritužbe primila dopis u kojem je on službeno poziva da djeluje u skladu s člankom 265. drugim stavkom UFEU-a.

               2.   KONTEKST

         2.1.   Korisnik

                     (14)

                     Ducatt je poduzeće koje je nastalo iz društva Emgo nv (dalje u tekstu „Emgo”), zajedničkog poduzeća u kojem društva Philips i Osram imaju jednake udjele i koje je osnovano 1966. radi proizvodnje staklenih kućišta za žarulje sa žarnom niti i staklenih cijevi za izradu fluorescentnih svjetiljki. Ducatt su u studenome 2010. osnovali (tadašnji) direktor za inovacije društva Emgo (preko društva Vercundus bvba) i (tadašnji) direktor za financije i računovodstvo društva Emgo (preko društva ArsiCO bvba).

                     (15)

                     Zbog izmjena u zakonodavstvu Unije kojima se od 1. rujna 2009. zabranjuje prodaja žarulja sa žarnom niti, djelatnost proizvodnje staklenih kućišta društva Emgo odvojena je i prenesena na Ducatt u siječnju 2011. kako bi se sačuvala radna mjesta te znanje i iskustvo u sektoru proizvodnje stakla. Uprava društva Ducatt htjela je ući na tržište stakla za solarne ploče te je od 2011. pokrenula znatna ulaganja u strojeve koji su potrebni za tu svrhu.

                     (16)

                     Uz dva matična društva, Vercundus bvba i ArsiCO bvba, Ducatt je bio, ili još jest, u različitim udjelima u vlasništvu sljedećih pravnih osoba: Limburgse Reconversie Maatschappij („LRM”), Participatie Maatschappij Vlaanderen („PMV”), Capricorn Cleantech Fund („CCF”), Quest for Growth („QFG”), Belfius, VF Capital („VFC”), VMF i Aro. Usto, jedan dio dionica društva tijekom određenog razdoblja bio je u vlasništvu fizičke osobe, odnosno […] (*).

               2.2.   Pritužba

                     (17)

                     Podnositelj je pritužbe proizvođač stakla za solarne ploče i izravni konkurent korisnika navodne potpore, društva Ducatt. Podnositelj pritužbe tvrdi da je Ducatt od državne banke Belfius i od LRM-a i PMV-a, dvaju investicijskih društava u vlasništvu Flamanske regije, primio nezakonite državne potpore u iznosu od oko 70 milijuna EUR koje su nespojive s unutarnjim tržištem.

                     (18)

                     Podnositelj pritužbe navodi da je, od njegova osnivanja 2011., društvo Ducatt navodnu potporu primalo u obliku zajmova i povećanja kapitala dodijeljenih pod uvjetima koji nisu u skladu s tržištem i da su se ta sredstva upotrijebila za osnivanje društva i pokretanje proizvodnje te su se njima trajno pokrivali gubici.

               3.   OPIS MJERA I SADRŽAJ ODLUKE O POKRETANJU POSTUPKA

                     (19)

                     Komisija je pokrenula službeni istražni postupak kako bi utvrdila čine li mjere u korist društva Ducatt navedene u nastavku državne potpore u smislu članka 107. stavka 1. UFEU-a i, u slučaju da čine, jesu li spojive s unutarnjim tržištem.

               3.1.   Povećanja kapitala

                     (20)

                     Komisija je u odluci o pokretanju postupka izrazila sumnje u pogledu pitanja jesu li sljedeća povećanja kapitala, koja su osigurali LRM i PMV, u iznosu od 32,44 milijuna EUR dodijeljena u skladu s tržišnim uvjetima:

                                 (a)

                                 […] EUR, 28. veljače 2014., u obliku povećanja kapitala koje su izvršili LRM ([…] EUR) i PMV ([…] EUR);

                                 (b)

                                 […] EUR, 4. srpnja 2014., u obliku povećanja kapitala koje su izvršili LRM ([…] EUR) i PMV ([…] EUR);

                                 (c)

                                 […] EUR zajmova koji su zatim pretvoreni u vlasnički kapital:

                                             i.

                                             […] EUR zajmova (kamate od […] % godišnje) koji su 21. prosinca 2012. primljeni od LRM-a ([…] EUR) i PMV-a ([…] EUR) i koji su 5. prosinca 2013. s kamatama pretvoreni u vlasnički kapital („zajam 4”);

                                             ii.

                                             […] EUR zajmova (kamate od 10 % godišnje) koji su 27. rujna 2013. primljeni od LRM-a ([…] EUR) i PMV-a ([…] EUR) i koji su 13. prosinca 2013. pretvoreni u vlasnički kapital („zajam 5”);

                                             iii.

                                             […] EUR zajmova (kamate od […] % godišnje) koji su 28. studenoga 2013. primljeni od LRM-a i koji su 28. veljače 2014. pretvoreni u vlasnički kapital („zajam 6”);

                                             iv.

                                             […] EUR zajmova (kamate od […] % godišnje) koji su 16. prosinca 2013. primljeni od LRM-a ([…] EUR) i PMV-a ([…] EUR) i koji su 28. veljače 2014. pretvoreni u vlasnički kapital („zajam 7”);

                                             v.

                                             […] EUR u obliku zajma za premošćivanje u iznosu od […] EUR koji je sredinom rujna 2015. primljen od LRM-a (dio „zajma 13”).

                                 (d)

                                 […] EUR povezanih s varantima:

                                             i.

                                             koje su za iznos od […] EUR 30. rujna 2014. izvršili LRM ([…] EUR) i PMV ([…] EUR);

                                             ii.

                                             koje su za iznos od […] EUR 27. listopada 2014. izvršili LRM ([…] EUR) i PMV ([…] EUR);

                                             iii.

                                             koje je za iznos od […] EUR 28. studenoga 2014. izvršio LRM;

                                             iv.

                                             koje je za iznos od […] EUR 28. siječnja 2015. izvršio LRM.

               3.2.   Zajmovi

                     (21)

                     Komisija je u odluci o pokretanju postupka izrazila sumnje u pogledu pitanja jesu li, osim zajmova pretvorenih u vlasnički kapital kao što je navedeno u točki 20., sljedeći zajmovi, primljeni od društava LRM i PMV u iznosu od […] EUR, dodijeljeni u skladu s tržišnim uvjetima:

                                 (a)

                                 […] EUR u obliku zajmova za premošćivanje primljenih od LRM-a 10. i 19. veljače 2014., koji su otplaćeni 28. veljače 2014. („zajam 8” i „zajam 9”);

                                 (b)

                                 […] EUR primljenih 16. svibnja 2014. od LRM-a ([…] EUR) i PMV-a ([…] EUR) („zajam 10”);

                                 (c)

                                 […] EUR primljenih 29. travnja 2015. od LRM-a („zajam 11”);

                                 (d)

                                 […] EUR u obliku zajma za premošćivanje primljenog u srpnju i kolovozu 2015. od LRM-a („zajam 12”);

                                 (e)

                                 […] EUR u obliku zajma za premošćivanje u iznosu od […] EUR primljenog sredinom rujna 2015. od LRM-a (dio „zajma 13”).

               3.3.   Provedba dokapitalizacije u studenome 2015.

                     (22)

                     Komisija je u odluci o pokretanju postupka izrazila sumnje i u pogledu pitanja jesu li povećanje kapitala i restrukturiranje zajmova dioničara iz studenoga 2015. provedeni u skladu s tržišnim uvjetima. Bila je riječ, s jedne strane, o povećanju kapitala u kojem je LRM sudjelovao iznosom od […] EUR (uz konverziju od […] EUR iz zajma 13) i, s druge strane, o LRM-ovu otkupu nepodmirenih iznosa u okviru zajma 10 od drugih strana te o LRM-ovu otpisu dijelova glavnice i kamata u okviru zajmova 10, 11 i 12.

               4.   STEČAJ KORISNIKA POTPORE

                     (23)

                     Dana 11. svibnja 2017. objavljeno je da je društvo Solarworld, glavni klijent društva Ducatt, koje je potonjem društvu donosilo oko 30 % prometa, postalo nesolventno.

                     (24)

                     Slijedom toga, upravni odbor društva Ducatt donio je 20. svibnja 2017. odluku o pokretanju stečajnog postupka društva. Rješenjem o stečaju koje je 23. svibnja 2017. donio Trgovački sud u Hasseltu proglašen je stečaj društva Ducatt koji je nastupio 20. svibnja 2017., a sud je imenovao i tri stečajna upravitelja.

               4.1.   Prekid gospodarske djelatnosti korisnika i prodaja njegove imovine

                     (25)

                     U srpnju 2017. gospodarska djelatnost društva Ducatt u potpunosti je i trajno prekinuta, nakon raskida ugovora sa svim zaposlenicima društva Ducatt i prekida proizvodnje (4).

                     (26)

                     Budući da nije primljena nijedna ponuda za trajni otkup poslovanja društva Ducatt, stečajni su upravitelji na internetskoj dražbi u kolovozu 2017. više različitih kupaca prodali imovinu društva Ducatt koja nije povezana s proizvodnjom (namještaj, računala, rezervni dijelovi, oprema za prijevoz, zalihe, materijali za pakiranje, strojevi za čišćenje itd.).

                     (27)

                     Glavnu imovinu društva Ducatt, opremu povezanu s proizvodnjom, Ducatt je unajmio od trećih strana koje su tu opremu preuzele nakon stečaja tog društva. Konkretno, prostore i dio strojeva (proizvodna hala u kojoj se nalazi peć za staklo, uredi i logistički kompleks) preuzelo je leasing-društvo LRM Lease nv, dok su linije za obradu stakla (za staklo koje izlazi iz peći) preuzela leasing-društva ING Equipment Lease, KBC Lease i ES Finance.

                     (28)

                     Informacije koje je dostavila Belgija pokazuju da su proizvodni prostori i uredi trenutačno prazni, dok se dijelovi logističkog kompleksa iznajmljuju kao skladišni prostor različitim logističkim poduzećima. Planira se srušiti proizvodnu halu i urede, sanirati zemljište na kojem su izgrađeni i nastaviti iznajmljivati prostore logističkim poduzećima. Peć za staklo uklonjena je iz proizvodne hale i rastavljena jer su kameni dijelovi peći na internetskoj dražbi prodani ponuditeljima s najvišom ponudom, a drugi dijelovi peći stavljeni su izvan pogona nakon neuspjelih pokušaja prodaje na internetskoj dražbi.

               4.2.   Bilanca korisnikove imovine i obveza i njegova likvidacija

                     (29)

                     Belgija je dokazala da su obveze stečajne mase društva Ducatt iznosile oko 33,8 milijuna EUR, a dugovi društva prioritetnim vjerovnicima (uglavnom osoblje, socijalno osiguranje, banke i društva za najam) iznosili su 14,3 milijuna EUR, dok je imovina stečajne mase društva Ducatt iznosila otprilike 3,6 milijuna EUR.

                     (30)

                     Usto, da Komisija utvrdi da je državna potpora koju je Belgija dodijelila društvu Ducatt bila nezakonita i nespojiva s unutarnjim tržištem te naloži povrat te potpore, zahtjev za povrat potpore koji bi Belgija uputila u okviru stečajnog postupka nad društvom Ducatt ne bi imao prioritet na temelju belgijskog stečajnog prava. Budući da imovina nije ni približno dovoljna da se njome podmire potraživanja prioritetnih vjerovnika, ne bi bilo realno pretpostaviti da će se neprioritetna potraživanja moći namiriti, čak ni djelomično.

                     (31)

                     Neizbježna likvidacija društva Ducatt odgođena je samo zbog nekoliko sudskih postupaka koji su u tijeku i koji su povezani s potraživanjima vjerovnika i određenih zaposlenika. Ishod tih postupaka ne može promijeniti činjenicu da ukupan iznos prioritetnih potraživanja premašuje vrijednost imovine društva Ducatt.

               5.   ZAKLJUČAK

                     (32)

                     Komisija podsjeća da je svrha ovlasti koje su joj dodijeljene u skladu s člancima 107. i 108. UFEU-a spriječiti dodjelu potpora nespojivih s unutarnjim tržištem. Kad je riječ o povratu, prema ustaljenoj sudskoj praksi Suda, svrha je Komisijine ovlasti da državi članici naloži povrat potpore koju smatra nespojivom s unutarnjim tržištem ponovno uspostaviti situaciju koja je postojala prije dodjele nespojive potpore (5).

                     (33)

                     Drugim riječima, jedan je od ciljeva kontrole državnih potpora sprečavanje dodjele nezakonitih potpora koje su nespojive s unutarnjim tržištem. Drugi je cilj ponovno uspostaviti situaciju koja je postojala prije nego što je tržišno natjecanje narušeno zbog dodjele državne potpore nespojive s unutarnjim tržištem.

                     (34)

                     U ovom se slučaju društvu Ducatt više ne može dodijeliti nikakva potpora. Odluka kojom se utvrđuje da već odobrene mjere čine državne potpore nespojive s unutarnjim tržištem i kojom se nalaže njihov povrat ni u kojem slučaju ne bi dovela do povrata (jer povrat očito nije moguć) i ne bi ni na koji način utjecala na isplatu potraživanja drugim vjerovnicima.

                     (35)

                     Konkretnije, Komisija napominje da je gospodarska djelatnost društva Ducatt trajno prestala zbog i. raskida ugovora sa svim zaposlenicima društva Ducatt koji su sada pretežno zaposleni kod drugih poslodavaca i ii. rastavljanja proizvodnih pogona društva Ducatt i prodaje cjelokupne imovine koja nije povezana s proizvodnjom društva Ducatt više različitih kupaca.

                     (36)

                     Usto, Komisija napominje da je glavna imovina društva Ducatt koja se odnosi na proizvodnju, odnosno peć za staklo koju je preuzeo LRM Lease, rastavljena i da se stoga ne može ponuditi nijednom tržišnom subjektu, a prostori koje je preuzeo LRM Lease ne upotrebljavaju se u svrhe povezane s gospodarskom djelatnošću društva Ducatt. Naposljetku, Komisija napominje da se linije za obradu stakla nalaze u vlasništvu privatnih poduzetnika koji su neovisni o društvu Ducatt i Flamanskoj regiji i čija se poslovna strategija temelji na iznajmljivanju imovine, a ne obavljanju proizvodne djelatnosti slične djelatnosti društva Ducatt. Zbog tih razloga Komisija smatra da je isključena svaka mogućnost da drugi poduzetnik nastavi gospodarsku djelatnost društva Ducatt.

                     (37)

                     Komisija također napominje da nalog za povrat ne bi ni na koji način utjecao na isplatu potraživanja za državnu potporu ili bilo kojih drugih potraživanja. U skladu s belgijskim stečajnim pravom zahtjev za povrat državne potpore, u slučaju da Komisija donese negativnu odluku o tom povratu, bio bi uvršten na popis potraživanja od društva Ducatt kao neprioritetno potraživanje. Prioritetna potraživanja vjerovnika društva Ducatt u stečajnom postupku znatno premašuju vrijednost stečajne imovine. Stoga, čak i da Komisija utvrdi da je Ducatt primio nezakonite državne potpore koje su nespojive s unutarnjim tržištem, njihov povrat na temelju takve odluke ne bi bio moguć i ni na koji način ne bi utjecao na podmirivanje potraživanja neprioritetnih vjerovnika društva Ducatt.

                     (38)

                     Jedini razlog zbog kojeg Ducatt i dalje postoji, bez ikakve gospodarske djelatnosti, jest taj da je još u tijeku nekoliko sudskih postupaka koji su povezani s potraživanjima vjerovnika i zaposlenika. Kada ti postupci završe, društvo Ducatt bit će nužno likvidirano i izbrisano iz registra trgovačkih društava.

                     (39)

                     U tim okolnostima, odluka kojom bi se predmetne mjere proglasile nespojivim potporama ne bi imala nikakav praktični učinak, a službeni istražni postupak pokrenut na temelju članka 108. stavka 2. prvog podstavka UFEU-a u pogledu predmetnih mjera više ne bi imao nikakvu svrhu,

               DONIJELA JE OVU ODLUKU:

            Članak 1.
            Završava se postupak koji je pokrenut 19. svibnja 2016. na temelju članka 108. stavka 2. prvog podstavka UFEU-a u pogledu društva Ducatt nv.

            Članak 2.
            Ova je Odluka upućena Kraljevini Belgiji.

            Sastavljeno u Bruxellesu 26. svibnja 2020.

                  Za Komisiju

               Margrethe VESTAGER

                  Izvršna potpredsjednica

            (1)  SL C 369, 7.10.2016., str. 27.

            (2)  Vidjeti bilješku 1.

            (3)  Na sastanku s Komisijom, održanom 20. lipnja 2016.

            (*)  Povjerljiva informacija

            (4)  Zbog specifičnog načina na koji funkcionira peć za staklo, ta se peć nije mogla odmah ugasiti te se morala postupno hladiti, a to je zahtijevalo određeni broj radnika. To je razlog zbog kojeg je do završetka postupka hlađenja, na početku srpnja 2017., u društvu Ducatt zadržano nekoliko radnika.

            (5)  Presuda Suda od 14. rujna 1994. u spojenim predmetima C-278/92, C-279/92 i C-280/92, Španjolska/Komisija, ECLI:EU:C:1994:325, točka 75.


title: Odluka Vijeća (EU) 2020/1829 od 24. studenoga 2020. o podnošenju, u ime Europske unije, prijedlogâ za izmjenu Dodatka IV. i određenih unosa u dodacima II. i IX. Baselskoj konvenciji o nadzoru prekograničnog prometa opasnog otpada i njegovu odlaganju radi razmatranja na 15. zasjedanju Konferencije stranaka te o stajalištu koje treba zauzeti u ime Europske unije na tom zasjedanju u pogledu prijedlogâ drugih stranaka te konvencije za izmjenu Dodatka IV. i određenih unosa u dodacima II., VIII. i IX. toj konvenciji

text:
                  4.12.2020

                  HR

                  Službeni list Europske unije

                  L 409/28

         ODLUKA VIJEĆA (EU) 2020/1829
         od 24. studenoga 2020.
         o podnošenju, u ime Europske unije, prijedlogâ za izmjenu Dodatka IV. i određenih unosa u dodacima II. i IX. Baselskoj konvenciji o nadzoru prekograničnog prometa opasnog otpada i njegovu odlaganju radi razmatranja na 15. zasjedanju Konferencije stranaka te o stajalištu koje treba zauzeti u ime Europske unije na tom zasjedanju u pogledu prijedlogâ drugih stranaka te konvencije za izmjenu Dodatka IV. i određenih unosa u dodacima II., VIII. i IX. toj konvenciji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Baselska konvencija o nadzoru prekograničnog prometa opasnog otpada i njegovu odlaganju („Konvencija”) stupila je na snagu 1992., a Unija ju je sklopila Odlukom Vijeća 93/98/EEZ (1).

                     (2)

                     Uredbom (EZ) br. 1013/2006 Europskog parlamenta i Vijeća (2) u Uniji se provode Konvencija i Odluka C(2001)107/FINAL Vijeća Organizacije za gospodarsku suradnju i razvoj (OECD) o reviziji Odluke C(92)39/FINAL o nadzoru prekograničnog prometa otpada namijenjenog postupcima oporabe („Odluka OECD-a”). Na postupke odlaganja navedene u Dodatku IV. Konvenciji upućuje se u nekoliko akata Unije, primjerice u Direktivi 2008/98/EZ Europskog parlamenta i Vijeća (3).

                     (3)

                     Na temelju Konvencije Konferencija stranaka treba razmotriti i donijeti, prema potrebi, izmjene Konvencije. Izmjene Konvencije trebaju se donijeti na zasjedanju Konferencije stranaka.

                     (4)

                     Konferencija stranaka će na svojem 15. zasjedanju planiranom za srpanj 2021. razmotriti prijedloge za izmjenu dodataka II., IV., VIII. i IX. Konvenciji koje su podnijele Unija ili neka druga stranka Konvencije, u skladu s postupkom utvrđenim u članku 18. Konvencije.

                     (5)

                     U ime Unije trebalo bi podnijeti prijedlog za izmjenu Dodatka IV. Konvenciji kako bi: se uključilo opći uvod u kojem se jasno razlikuju pojmovi „neoporabe” i „oporabe”; se pojasnilo da su obuhvaćeni svi postupci odlaganja otpada koji se događaju ili bi se mogli dogoditi u praksi, neovisno o njihovu pravnom statusu i neovisno o tome smatra li ih se prihvatljivima za okoliš, i da su obuhvaćeni i postupci koji se odvijaju prije primjene drugih postupaka; uključilo podnaslove i uvodne tekstove u kojima se objašnjava što se podrazumijeva pod „postupcima koji nisu oporaba” (Dodatak IV.A) i „postupcima oporabe” (Dodatak IV.B); se ažurirali i pojasnili opisi postupaka u skladu sa znanstvenim, tehničkim i drugim promjenama do kojih je došlo od donošenja Konvencije 1989.; te osiguralo, uvođenjem sveobuhvatnih odredaba, da su svi postupci koji nisu posebno navedeni obuhvaćeni zahtjevima Konvencije.

                     (6)

                     Opisi „postupaka odlaganja” iz Dodatka IV. Konvenciji općeniti su i moglo bi biti korisno dodatno ih pojasniti. Unija bi stoga trebala predložiti da Konferencija stranaka izradi objašnjenja ili smjernice kako bi se dodatno pojasnio sadržaj tih postupaka ili bi trebala poduprijeti takav prijedlog drugih stranaka. Ta objašnjenja ili te smjernice trebali bi sadržavati pojašnjenja i primjere obuhvaćenih postupaka te ne bi trebali biti uključeni u tekst Konvencije. Ta objašnjenja ili te smjernice trebalo bi po mogućnosti donijeti prije nego što izmjene Dodatka IV. Konvenciji počnu proizvoditi učinke.

                     (7)

                     Ciljevi prijedloga koji se odnose na Dodatak IV. Konvenciji jesu sljedeći: osigurati potpunu primjenu primjerenih mehanizama nadzora Konvencije te bi se stoga, ako budu doneseni, poboljšao nadzor nad pošiljkama otpada; olakšati sprječavanje nezakonitih pošiljaka; poboljšati pravnu jasnoću te osigurati zajedničko razumijevanje i tumačenje, među strankama Konvencije, postupaka odlaganja otpada; i podupirati zbrinjavanje otpada na način prihvatljiv za okoliš na globalnoj razini te doprinijeti tranziciji prema globalnom kružnom gospodarstvu.

                     (8)

                     Zbog prijedloga za izmjenu Dodatka IV. Konvenciji trebalo bi u ime Unije podnijeti prijedloge za izmjenu unosâ o plastičnom otpadu u dodacima II. i IX. Konvenciji jer se odnose na određeni postupak odlaganja naveden u Dodatku IV. Konvenciji.

                     (9)

                     Unija bi u načelu trebala poduprijeti izmjene koje su naknadno predložile druge stranke Konvencije u pogledu popisa postupaka odlaganja iz Dodatka IV. Konvenciji, unosa koji se odnose na otpadnu električnu i elektroničku opremu trenutačno navedenih u dodacima VIII. i IX. Konvenciji te novih predloženih unosa za takav otpad u Dodatku II. (Kategorije otpada koji zahtijeva posebnu pažnju) Konvenciji, pod uvjetom da bi se tim izmjenama mogli ostvariti isti ciljevi kao oni na kojima se temelje prijedlozi Unije koji se odnose na Dodatak IV. Konvenciji.

                     (10)

                     Primjereno je utvrditi stajalište koje treba zauzeti u ime Unije na 15. zasjedanju Konferencije stranaka u pogledu prijedlogâ drugih stranaka Konvencije za izmjenu Dodatka IV. i određenih unosa u dodacima II., VIII. i IX. Konvenciji jer će predviđeni akt (izmjene dodataka Konvenciji) biti obvezujući za Uniju i utjecati na područje primjene i sadržaj prava Unije, osobito Uredbu (EZ) br. 1013/2006 i Direktivu 2008/98/EZ.

                     (11)

                     Primjereno je zadržati trenutačno stanje kada je riječ o pošiljkama neopasne otpadne električne i elektroničke opreme unutar Unije i Europskog gospodarskog prostora (EGP) te stoga ne primjenjivati za takve pošiljke sustav nadzora koji bi proizašao iz mogućeg dodavanja unosâ u Dodatak II. Konvenciji. Unija bi tu svrhu trebala, u onoj mjeri u kojoj je to potrebno, primjenjivati postupke utvrđene u Odluci OECD-a ne dovodeći u pitanje obavijest podnesenu u skladu s člankom 11. Konvencije, kako bi se osiguralo da se na pošiljke neopasne otpadne električne i elektroničke opreme unutar Unije i EGP-a ne uvede dodatan nadzor kao rezultat donošenja izmjena Dodatka II. Konvenciji,

               DONIJELO JE OVU ODLUKU:

            Članak 1.

               1.   U pogledu prijedlogâ za izmjenu Dodatka IV. i određenih unosa u dodacima II. i IX. Baselskoj konvenciji o nadzoru prekograničnog prometa opasnog otpada i njegovu odlaganju („Konvencija”) te prijedlogâ za izmjenu dodataka II., VIII. i IX. Konvenciji koji se odnose na otpadnu električnu i elektroničku opremu, na 15. zasjedanju Konferencije stranaka Unija nastoji ostvariti sljedeće ciljeve:

                           (a)

                           osigurati da su primjereni mehanizmi nadzora Konvencije u potpunosti primjenjivi, poboljšati nadzor nad pošiljkama otpada i olakšati sprječavanje nezakonitih pošiljaka otpada;

                           (b)

                           podupirati zbrinjavanje otpada na način prihvatljiv za okoliš na globalnoj razini te doprinijeti tranziciji prema globalnom kružnom gospodarstvu; i

                           (c)

                           poboljšati pravnu jasnoću te osigurati zajedničko razumijevanje i tumačenje, među strankama Konvencije, postupaka odlaganja obuhvaćenih Dodatkom IV. Konvenciji.

               2.   Kako bi nastojala ostvariti ciljeve navedene u stavku 1. Unija podnosi na razmatranje na 15. zasjedanju Konferencije stranaka prijedlog za izmjenu Dodatka IV. Konvenciji da bi:

                           (a)

                           se u Dodatak IV. uključio opći uvod u kojem se jasno razlikuju pojmovi „neoporabe” i „oporabe”, te se pojasnilo da su obuhvaćeni svi postupci odlaganja koji se događaju ili bi se mogli dogoditi u praksi, neovisno o njihovu pravnom statusu i neovisno o tome smatra li ih se prihvatljivima za okoliš, te da su obuhvaćeni i postupci koji se odvijaju prije primjene drugih postupaka;

                           (b)

                           se u Dodatak IV. uključili podnaslovi i uvodni tekstovi u kojima se objašnjava što se podrazumijeva pod „postupcima koji nisu oporaba” (Dodatak IV.A) i „postupcima oporabe” (Dodatak IV.B); te

                           (c)

                           se ažuriralo i pojasnilo opise postupaka u Dodatku IV. u skladu sa znanstvenim, tehničkim i drugim promjenama do kojih je došlo od donošenja Konvencije 1989. te osiguralo, uvođenjem sveobuhvatnih odredaba u Dodatak IV., da su svi postupci koji nisu posebno navedeni obuhvaćeni zahtjevima Konvencije.

                     Detaljni prijedlog za izmjenu Dodatka IV. naveden je u dijelu I. Priloga ovoj Odluci.

               3.   Unija na 15. zasjedanju Konferencije stranaka podnosi na razmatranje prijedloge za izmjenu unosâ o plastičnom otpadu u dodacima II. i IX. Konvenciji. Detaljni prijedlozi u vezi s tim izmjenama navedeni su u dijelu II. Priloga ovoj Odluci.

               4.   Komisija u ime Unije dostavlja prijedloge iz stavaka 2. i 3. Tajništvu Konvencije.

               5.   Unija predlaže da Konferencija stranaka izradi objašnjenja ili smjernice, koji ne smiju biti uključeni u samu Konvenciju i koji sadržavaju pojašnjenja i primjere u pogledu postupaka odlaganja obuhvaćenih Dodatkom IV. Konvenciji, ili podupire takav prijedlog drugih stranaka.

            Članak 2.
            Stajalište koje treba zauzeti u ime Unije na 15. zasjedanju Konferencije stranaka u pogledu prijedlogâ drugih stranaka Konvencije za izmjenu Dodatka IV. i određenih unosa u dodacima II., VIII. i IX. Konvenciji jest da Unija može poduprijeti izmjene koje su predložile druge stranke Konvencije pod uvjetom da te izmjene doprinose ostvarivanju ciljeva Unije navedenih u članku 1. stavku 1., koji se odnose na:

                        (a)

                        postupke odlaganja navedene u Dodatku IV. Konvenciji;

                        (b)

                        nove predložene unose koji se odnose na otpadnu električnu i elektroničku opremu u Dodatku II. (Kategorije otpada koji zahtijeva posebnu pažnju) Konvenciji; i

                        (c)

                        unose koji se odnose na otpadnu električnu i elektroničku opremu trenutačno navedene u dodacima VIII. i IX. Konvenciji.

            Članak 3.
            S obzirom na razvoj događaja na 15. zasjedanju Konferencije stranaka, predstavnici Unije mogu se uz savjetovanje s državama članicama, tijekom koordinacijskih sastanaka na licu mjesta, dogovoriti o doradi stajališta iz članaka 1. i 2. bez daljnje odluke Vijeća.

            Članak 4.
            Ako na 15. zasjedanju Konferencije stranaka budu doneseni novi unosi za neopasnu otpadnu električnu i elektroničku opremu iz Dodatka II. Konvenciji, Unija poduzima, u mjeri u kojoj je to potrebno, korake potrebne u skladu s Odlukom OECD-a ne dovodeći u pitanje obavijest podnesenu u skladu s člankom 11. Konvencije, kako bi se osiguralo da trenutačni nadzor nad pošiljkama neopasne otpadne električne i elektroničke opreme unutar Unije i EGP-a ostane nepromijenjen.

            Članak 5.
            Ova Odluka stupa na snagu na dan donošenja.

            Sastavljeno u Bruxellesu 24. studenoga 2020.

                  Za Vijeće

                  Predsjednik

               M. ROTH

            (1)  Odluka Vijeća 93/98/EEZ od 1. veljače 1993. o sklapanju, u ime Zajednice, Konvencije o nadzoru prekograničnog prometa opasnog otpada i njegovu odlaganju (Baselska konvencija) (SL L 39, 16.2.1993., str. 1.).

            (2)  Uredba (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada (SL L 190, 12.7.2006., str. 1.).

            (3)  Direktiva 2008/98/EZ Europskog parlamenta i Vijeća od 19. studenoga 2008. o otpadu i stavljanju izvan snage određenih direktiva (SL L 312, 22.11.2008., str. 3.).

            PRILOG
            DIO I.

               Prijedlog u ime Europske unije za izmjene Dodatka IV. Baselskoj konvenciji o nadzoru prekograničnog prometa opasnog otpada i njegovu odlaganju

               (prijedlog novog teksta za Dodatak IV.)

                     DODATAK IV. (1)

                  Postupci odlaganja
                  Postoje dvije kategorije postupaka odlaganja: postupci oporabe i postupci koji nisu oporaba. Odjeljak A obuhvaća postupke koji nisu oporaba, a odjeljak B postupke oporabe.
                  Ovaj Dodatak također obuhvaća, i u odjeljku A i u odjeljku B, postupke odlaganja koji su se dogodili prije primjene bilo kojeg od postupaka iz odgovarajućeg odjeljka (2).
                  Ovaj Dodatak obuhvaća sve postupke odlaganja, neovisno o njihovu pravnom statusu i neovisno o tome smatra li ih se prihvatljivima za okoliš.
                  A.   Postupci koji nisu oporaba
                  Postupak koji nije oporaba postupak je koji nije postupak oporabe, čak i kada postupak ima za sekundarnu posljedicu ponovnu raspoloživost za upotrebu tvari ili energije.

                              D20

                              Odlaganje na posebno pripremljeno nadzemno odlagalište odvojeno od okoliša

                              D21

                              Odlaganje otpada u površinske bazene (npr. odlaganje tekućina ili mulja u jame, bazene ili jalovišne brane)

                              D22

                              Odlaganje na zemljište koje nije obuhvaćeno oznakama D20 i D21 (npr. trajno nadzemno skladištenje)

                              D23

                              Trajno podzemno skladištenje (npr. smještaj spremnika u rudnik)

                              D24

                              Odlaganje pod zemlju koje nije obuhvaćeno oznakom D23 (npr. utiskivanje u bušotine, dome soli na prirodnim ležištima)

                              D25

                              Obrada tla in situ (npr. biorazgradnja te biološka ili kemijska obrada)

                              D26

                              Ispuštanje otpada u vode, osim u mora/oceane

                              D27

                              Ispuštanje otpada u mora/oceane, uključujući ukapanje u morsko dno

                              D28

                              Ispuštanje u atmosferu (npr. odzračivanje stlačenih ili ukapljenih plinova)

                              D29

                              Toplinska obrada osim one obuhvaćene oznakom R24 u odjeljku B (npr. spaljivanje)

                              D30

                              Neoporaba koja nije obuhvaćena oznakama od D20 do D29

                              D31

                              Biološka obrada prije primjene bilo kojeg od postupaka iz odjeljka A

                              D32

                              Miješanje, uključujući stapanje, prije primjene bilo kojeg od postupaka iz odjeljka A

                              D33

                              Ručna obrada (npr. odvajanje), fizikalna/mehanička obrada koja nije obuhvaćena oznakom D32 (npr. odvajanje, smanjivanje, isparavanje, sušenje, obrada u autoklavu), fizikalna/kemijska obrada (npr. ekstrakcija otapalom), kemijska obrada (npr. neutralizacija, kemijsko taloženje) ili imobilizacija (npr. stabilizacija, solidifikacija) prije primjene bilo kojeg od postupaka iz odjeljka A

                              D34

                              Ponovno pakiranje prije primjene bilo kojeg od postupaka iz odjeljka A

                              D35

                              Druga obrada koja nije obuhvaćena oznakama od D31 do D34 prije primjene bilo kojeg od postupaka iz odjeljka A

                              D36

                              Privremeno skladištenje prije primjene bilo kojeg od postupaka iz odjeljka A

                        B.   Postupci oporabe
                  Postupak oporabe postupak je čiji je glavni rezultat otpad koji je koristan jer zamjenjuje druge materijale koje bi inače trebalo upotrijebiti za određenu svrhu, ili otpad koji se priprema kako bi ispunio tu svrhu, u tvornici ili u širem gospodarstvu.

                              R20

                              Priprema za ponovnu uporabu (npr. provjera, čišćenje, popravak, obnova)

                              R21

                              Recikliranje organskih tvari (npr. fizikalna/mehanička obrada, kemijska obrada)

                              R22

                              Recikliranje metala i metalnih spojeva (npr. taljenje, hidrometalurgija, fizikalna/mehanička obrada)

                              R23

                              Recikliranje anorganskih materijala koji nisu obuhvaćeni oznakom R22 (npr. fizikalna/mehanička obrada, kemijska obrada)

                              R24

                              Toplinska obrada s glavnim rezultatom proizvodnje energije (npr. spaljivanje)

                              R25

                              Oporaba koja nije obuhvaćena oznakama od R20 do R24

                              R26

                              Biološka obrada prije primjene bilo kojeg od postupaka iz odjeljka B

                              R27

                              Miješanje, uključujući stapanje, prije primjene bilo kojeg od postupaka iz odjeljka B

                              R28

                              Ručna obrada (npr. odvajanje), fizikalna/mehanička obrada koja nije obuhvaćena oznakom R27 (npr. odvajanje, smanjivanje, isparavanje, sušenje, obrada u autoklavu), fizikalna/kemijska obrada (npr. ekstrakcija otapalom) ili kemijska obrada (npr. neutralizacija, taloženje) prije primjene bilo kojeg od postupaka iz odjeljka B

                              R29

                              Ponovno pakiranje prije primjene bilo kojeg od postupaka iz odjeljka B

                              R30

                              Druga obrada koja nije obuhvaćena oznakama od R26 do R29 prije primjene bilo kojeg od postupaka iz odjeljka B

                              R31

                              Privremeno skladištenje prije primjene bilo kojeg od postupaka iz odjeljka B

            DIO II.

               Prijedlozi u ime Europske unije za izmjene dodataka II. i IX. Baselskoj konvenciji o nadzoru prekograničnog prometa opasnog otpada i njegovu odlaganju

            U dvjema bilješkama uz unos Y48 u Dodatku II. Konvenciji i u dvjema bilješkama uz unos B3011 u Dodatku IX. Konvenciji tekst „Recikliranje/prerada organskih tvari koje se ne koriste kao otapala (R21 u Dodatku IV., odjeljak B)” zamjenjuje se tekstom „Recikliranje organskih tvari (npr. fizikalna/mehanička obrada, kemijska obrada) (R21 u Dodatku IV., odjeljak B)”, a tekst „operacija R3” zamjenjuje se tekstom „operacija R21”.
            Te izmjene počinju proizvoditi učinke kada izmjene Dodatka IV. Konvenciji počnu proizvoditi učinke.

               (1)  Izmjene ovog Dodatka počinju proizvoditi učinke od … [datum koji nastupa [tri][četiri] godine nakon što ih Konferencija stranaka donese].

               (2)  Vidjeti postupke od D31 do D36 u odjeljku A te postupke od R26 do R31 u odjeljku B.


title: Odluka Upravnog odbora Europskog centra za razvoj strukovnog osposobljavanja (Cedefop) od 6. svibnja 2020. kojom se donose unutarnja pravila o ograničavanju određenih prava ispitanika u odnosu na obradu osobnih podataka u okviru djelovanja Cedefopa

text:
                  4.12.2020

                  HR

                  Službeni list Europske unije

                  L 408/12

         ODLUKA UPRAVNOG ODBORA EUROPSKOG CENTRA ZA RAZVOJ STRUKOVNOG OSPOSOBLJAVANJA (CEDEFOP)
         od 6. svibnja 2020.
         kojom se donose unutarnja pravila o ograničavanju određenih prava ispitanika u odnosu na obradu osobnih podataka u okviru djelovanja Cedefopa
         UPRAVNI ODBOR,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (1), a posebno njezin članak 25.,
         uzimajući u obzir Uredbu (EU) 2019/128 Europskog parlamenta i Vijeća od 16. siječnja 2019. o osnivanju Europskog centra za razvoj strukovnog osposobljavanja (Cedefop) te stavljanju izvan snage Uredbe Vijeća (EEZ) br. 337/75 (2), a posebno njezin članak 23. stavak 4.,
         uzimajući u obzir mišljenje Europskog nadzornika za zaštitu podataka (EDPS) od 12. prosinca 2019. i Smjernice Europskog nadzornika za zaštitu podataka o članku 25. nove uredbe i unutarnjim pravilima (3),
         BUDUĆI DA:

                     (1)

                     Cedefop provodi svoje aktivnosti u skladu s Uredbom (EU) 2019/128.

                     (2)

                     U skladu s člankom 25. stavkom 1. Uredbe (EU) 2018/1725, ograničenja primjene članaka od 14. do 22. i članaka 35. i 36., te članka 4. te uredbe ako njegove odredbe odgovaraju pravima i obvezama predviđenima u člancima od 14. do 22., trebala bi se temeljiti na internim pravilima koja donosi Cedefop, ako se ta pravila ne temelje na pravnim aktima koji su doneseni na temelju Ugovorâ.

                     (3)

                     Ta interna pravila, uključujući odredbe o procjeni nužnosti i razmjernosti nekog ograničenja, ne bi se trebala primjenjivati ako se u pravnom aktu donesenom na temelju Ugovorâ predviđa ograničenje prava ispitanika.

                     (4)

                     Ako Cedefop obavlja svoje dužnosti u odnosu na prava ispitanika u skladu s Uredbom (EU) 2018/1725, obvezan je razmotriti primjenjuje li se bilo koje izuzeće utvrđeno u toj uredbi.

                     (5)

                     U okviru svojeg upravnog djelovanja Cedefop može provoditi administrativne istrage, disciplinske postupke, preliminarne aktivnosti koje se odnose na slučajeve mogućih nepravilnosti prijavljenih OLAF-u, obrađivati slučajeve zviždanja, provoditi (službene i neslužbene) postupke u slučaju uznemiravanja, obrađivati unutarnje i vanjske pritužbe, provoditi unutarnje revizije, istrage koje vodi službenik za zaštitu podataka u skladu s člankom 45. stavkom 2. Uredbe (EU) 2018/1725 i interne sigurnosne istrage (u području informacijskih tehnologija) te rješavati zahtjeve članova osoblja za pristup njihovim medicinskim datotekama.
                     Cedefop obrađuje nekoliko kategorija osobnih podataka, uključujući pouzdane podatke („objektivne” podatke kao što su identifikacijski podatci, podatci za kontakt, podatci o obrazovanju i radnom iskustvu, administrativni podatci, podatci primljeni iz određenih izvora, elektronička komunikacija i podatci o prometu) i/ili nepouzdane podatke („subjektivne” podatke koji se odnose na predmet, kao što su obrazloženje, podatci o ponašanju, procjene, podatci o uspješnosti i ponašanju te podatci koji se odnose na predmet postupka ili aktivnost ili se iznose u vezi s njima).

                     (6)

                     Cedefop, koji predstavlja njegov izvršni direktor, djeluje kao voditelj obrade (podataka) bez obzira na daljnje delegiranje uloge voditelja obrade u okviru Cedefopa kako bi se uzele u obzir operativne odgovornosti za određene postupke obrade osobnih podataka.

                     (7)

                     Osobni se podatci sigurno pohranjuju u elektroničkom okruženju ili u papirnatom obliku, čime se sprječava zlouporaba podataka ili nezakonit pristup podatcima ili nezakonit prijenos podataka osobama koje s njima ne trebaju biti upoznate. Medicinske datoteke pohranjuje vanjski pružatelj usluga s kojim surađuje Cedefop. Obrađeni osobni podatci ne zadržavaju se dulje nego što je potrebno i primjereno za svrhu u koju se ti podatci obrađuju tijekom razdoblja navedenog u obavijestima o zaštiti podataka ili evidencijama Cedefopa.

                     (8)

                     Ta bi se interna pravila trebala primjenjivati na sve postupke obrade koje Cedefop provodi pri provođenju administrativnih istraga, disciplinskih postupaka, preliminarnih aktivnosti koje se odnose na slučajeve mogućih nepravilnosti prijavljenih OLAF-u, postupaka zviždanja, (službenih i neslužbenih) postupaka u slučajevima uznemiravanja, obradi unutarnjih i vanjskih pritužbi, unutarnjih revizija, istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725, sigurnosnih istraga (u području informacijskih tehnologija) koje se provode interno ili uz sudjelovanje vanjskog tijela (npr. CERT-EU) te pri postupanju sa zahtjevima članova osoblja za pristup svojim medicinskim datotekama.

                     (9)

                     Ta interna pravila trebala bi se primjenjivati na postupke obrade koji se provode prije pokretanja prethodno navedenih postupaka, tijekom tih postupaka i tijekom praćenja rezultata tih postupaka. Ujedno bi trebala uključivati pomoć i suradnju koje Cedefop pruža nacionalnim tijelima i međunarodnim organizacijama izvan svojih administrativnih istraga.

                     (10)

                     U slučajevima u kojima se primjenjuju ta interna pravila Cedefop bi trebao obrazložiti zašto su ograničenja nužno potrebna i razmjerna u demokratskom društvu te kako se njima poštuje bit temeljnih prava i sloboda.

                     (11)

                     U tom je okviru Cedefop obvezan poštovati, u najvećoj mogućoj mjeri, temeljna prava ispitanika tijekom prethodno navedenih postupaka, posebno ona koja se odnose na pravo na informacije koje treba pružiti ispitaniku, pravo ispitanika na pristup, prava ispitanika na ispravak, brisanje i ograničenje obrade te prava na obavješćivanje ispitanika o povredi osobnih podataka i povjerljivost elektroničkih komunikacija, kako je utvrđeno u Uredbi (EU) 2018/1725.

                     (12)

                     Međutim, Cedefop može biti obvezan ograničiti pravo na informacije koje treba pružiti ispitaniku i druga prava ispitanika, posebno radi zaštite vlastitih istraga, istraga i postupaka drugih javnih tijela te prava drugih osoba uključenih u njegove istrage ili druge postupke.

                     (13)

                     Cedefop bi trebao redovito pratiti primjenjuju li se i dalje uvjeti kojima se opravdava ograničenje te ukinuti ograničenje ako se oni više ne primjenjuju.

                     (14)

                     Voditelj obrade treba obavijestiti službenika za zaštitu podataka u trenutku kada postoji namjera primjene ograničenja i tijekom naknadnih preispitivanja te uključiti službenika za zaštitu podataka tijekom cijelog postupka sve dok se ne ukine ograničenje,

               DONIO JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju pravila koja se odnose na uvjete u kojima Cedefop smije ograničiti primjenu prava utvrđenih u člancima od 14. do 21., 35. i 36. te u članku 4. Uredbe (EU) 2018/1725 u kontekstu postupaka navedenih u stavku 2. u skladu s člankom 25. te uredbe.

               2.   U okviru upravnog djelovanja Cedefopa ova se Odluka primjenjuje na postupke obrade osobnih podataka koje Cedefop provodi u svrhe izvršavanja administrativnih istraga i disciplinskih postupaka, preliminarnih aktivnosti koje se odnose na slučajeve mogućih nepravilnosti prijavljenih OLAF-u, obrade slučajeva zviždanja, provedbe (službenih i neslužbenih) postupaka u slučajevima uznemiravanja, obrade unutarnjih i vanjskih pritužbi, provedbe unutarnjih revizija, istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725 i sigurnosnih istraga (u području informacijskih tehnologija) koje se provode interno ili uz sudjelovanje vanjskog tijela (npr. CERT-EU) te postupanja sa zahtjevima članova osoblja za pristup svojim medicinskim datotekama.

               3.   Predmetne kategorije podataka jesu pouzdani podatci („objektivni” podatci kao što su identifikacijski podatci, podatci za kontakt, podatci o obrazovanju i radnom iskustvu, administrativne pojedinosti, podatci primljeni iz određenih izvora, elektronička komunikacija i podatci o prometu) i/ili nepouzdani podatci („subjektivni” podatci koji se odnose na predmet, kao što su obrazloženje, podatci o ponašanju, procjene, podatci o uspješnosti i ponašanju te podatci koji se odnose na predmet postupka ili aktivnost ili se iznose u vezi s njima).

               4.   Ako Cedefop obavlja svoje dužnosti u odnosu na prava ispitanika u skladu s Uredbom (EU) 2018/1725, obvezan je razmotriti primjenjuje li se bilo koje izuzeće utvrđeno u toj uredbi.

               5.   Pod uvjetima utvrđenima u ovoj Odluci, ograničenja se mogu primijeniti na sljedeća prava: pravo na informacije koje treba pružiti ispitaniku, pravo ispitanika na pristup, prava ispitanika na ispravak, brisanje i ograničenje obrade te prava na obavješćivanje ispitanika o povredi osobnih podataka i povjerljivost elektroničkih komunikacija.

            Članak 2.
            Specifikacija voditelja obrade i zaštitne mjere

               1.   Cedefop je obvezan uvesti sljedeće zaštitne mjere u svrhu sprječavanja zlouporabe ili nezakonitog pristupa ili prijenosa:

                           (a)

                           dokumenti u papirnatom obliku čuvaju se u zaštićenim ormarićima kojima može pristupiti samo ovlašteno osoblje;

                           (b)

                           svi elektronički podatci pohranjuju se u sigurnu IT aplikaciju u skladu sa sigurnosnim standardima Cedefopa, te u posebne elektroničke mape kojima može pristupiti samo ovlašteno osoblje. Pojedinačno se dodjeljuju odgovarajuće razine pristupa;

                           (c)

                           elektroničkom okruženju Cedefopa pristupa se putem sustava jednostruke prijave te se ono automatski povezuje s korisničkim imenom i zaporkom. Elektroničke evidencije pohranjuju se na sigurnom mjestu kako bi se zaštitile povjerljivost i privatnost podataka koje sadržavaju;

                           (d)

                           sve osobe koje imaju pristup podatcima obvezuju se na povjerljivost;

                           (e)

                           vanjski pružatelj usluga koji pohranjuje medicinske datoteke obvezan je ugovornim odredbama o povjerljivosti i obradi osobnih podataka.

               2.   Voditelj postupaka obrade je Cedefop, a predstavlja ga njegov izvršni direktor, koji može delegirati funkciju voditelja obrade. Ispitanike se obavješćuje o osobi kojoj je delegirana funkcija voditelja obrade putem obavijesti o zaštiti podataka ili evidencija objavljenih na internetskim stranicama i intranetu Cedefopa.

               3.   Razdoblje zadržavanja osobnih podataka iz članka 1. stavka 3. ove Odluke ne smije trajati dulje nego što je potrebno i primjereno za svrhu u koju se podatci obrađuju. U svakom slučaju, ono ne smije biti dulje od razdoblja zadržavanja navedenog u obavijestima o zaštiti podataka ili evidencijama iz članka 3. stavka 3. ove Odluke.

               4.   Ako Cedefop razmatra primjenu ograničenja, obvezan je ocijeniti rizik za prava i slobode ispitanika, posebno u odnosu na rizik za prava i slobode drugih ispitanika i rizik od ugrožavanja učinkovitosti istraga ili postupaka Cedefopa, naročito uništavanjem dokaza. Rizici za prava i slobode ispitanika prvenstveno se odnose, ali nisu ograničeni, na rizike za ugled i rizike za pravo na obranu i pravo na saslušanje.

            Članak 3.
            Ograničenja

               1.   Cedefop primjenjuje svako ograničenje isključivo na temelju jedne ili više osnova navedenih u članku 25. stavku 1. točkama od (a) do (i) Uredbe (EU) 2018/1725. U kontekstu svrha obrade osobnih podataka navedenih u članku 1. stavku 2. ove Odluke, ograničenja se naročito mogu temeljiti na sljedećim osnovama:

                           (a)

                           kad je riječ o provedbi administrativnih istraga i disciplinskih postupaka, ograničenja se mogu temeljiti na članku 25. stavku 1. točkama (b), (c), (g) i (h) Uredbe (EU) 2018/1725;

                           (b)

                           kad je riječ o preliminarnim aktivnostima povezanima sa slučajevima mogućih nepravilnosti prijavljenih OLAF-u, ograničenja se mogu temeljiti na članku 25. stavku 1. točkama (b), (c), (f), (g) i (h) Uredbe (EU) 2018/1725;

                           (c)

                           kad je riječ o postupcima zviždanja, ograničenja se mogu temeljiti na članku 25. stavku 1. točkama (b), (c), (f), (g) i (h) Uredbe (EU) 2018/1725;

                           (d)

                           kad je riječ o (službenim i neslužbenim) postupcima u slučajevima uznemiravanja, ograničenja se mogu temeljiti na članku 25. stavku 1. točkama (b), (f), (h) i (i) Uredbe (EU) 2018/1725;

                           (e)

                           kad je riječ o obradi unutarnjih i vanjskih pritužbi, ograničenja se mogu temeljiti na članku 25. stavku 1. točkama (c), (g) i (h) Uredbe (EU) 2018/1725;

                           (f)

                           kad je riječ o unutarnjim revizijama, ograničenja se mogu temeljiti na članku 25. stavku 1. točkama (c), (g) i (h) Uredbe (EU) 2018/1725;

                           (g)

                           kad je riječ o istragama koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725, ograničenja se mogu temeljiti na članku 25. stavku 1. točkama (c), (g) i (h) te uredbe;

                           (h)

                           kad je riječ o sigurnosnim istragama u području informacijskih tehnologija koje se provode interno ili uz sudjelovanje vanjskog tijela (npr. CERT-EU), ograničenja se mogu temeljiti na članku 25. stavku 1. točkama (c), (d), (g) i (h) Uredbe (EU) 2018/1725;

                           (i)

                           kad je riječ o postupanju sa zahtjevima članova osoblja za pristup njihovim medicinskim datotekama, ograničenja se mogu temeljiti na članku 25. stavku 1. točki (h) Uredbe (EU) 2018/1725.

               2.   Kao posebnu primjenu svrha opisanih u prethodnom stavku 1., Cedefop može primijeniti ograničenja na prava navedena u članku 1. stavku 5. ove Odluke u sljedećim okolnostima:

                           (a)

                           ako druge institucije, tijela, uredi ili agencije Unije imaju pravo ograničiti ostvarivanje tih prava na temelju drugih akata navedenih u članku 25. Uredbe (EU) 2018/1725 ili u skladu s poglavljem IX. te uredbe ili aktima o osnivanju tih drugih institucija, tijela, ureda ili agencija Unije, a svrha takvog ograničenja te druge institucije, tijela, ureda ili agencije Unije bila bi ugrožena ako Cedefop ne primijeni jednakovrijedno ograničenje u odnosu na iste osobne podatke;

                           (b)

                           ako nadležno tijelo neke države članice ima pravo ograničiti ostvarivanje tih prava na temelju akata navedenih u članku 23. Uredbe (EU) 2016/679 Europskog parlamenta i Vijeća (4) ili na temelju nacionalnih mjera kojima se prenose članak 13. stavak 3., članak 15. stavak 3. ili članak 16. stavak 3. Direktive (EU) 2016/680 Europskog parlamenta i Vijeća (5), a svrha takvog ograničenja nadležnog tijela neke države članice bila bi ugrožena ako Cedefop ne primijeni jednakovrijedno ograničenje u odnosu na iste osobne podatke;

                           (c)

                           ako bi ostvarivanje tih prava ugrozilo suradnju Cedefopa s trećim zemljama ili međunarodnim organizacijama pri obavljanju njegovih zadaća.

                     Prije primjene ograničenja u okolnostima navedenima u točkama (a) i (b) prvog podstavka Cedefop se savjetuje s odgovarajućom institucijom, tijelom, uredom ili agencijom Unije ili nadležnim tijelima država članica, osim ako je Cedefopu jasno da je primjena ograničenja predviđena jednim od akata navedenih u tim točkama.

               3.   Cedefop je obvezan u obavijesti o zaštiti podataka ili u evidenciju u smislu članka 31. Uredbe (EU) 2018/1725, objavljenima na njegovim internetskim stranicama i intranetu, kojima se ispitanike obavješćuje o njihovim pravima u okviru određenog postupka, uključiti informacije koje se odnose na moguće ograničenje tih prava. Te informacije obuhvaćaju prava koja mogu biti ograničena, razloge za ograničenje i moguće trajanje.
               Ne dovodeći u pitanje odredbe članka 5. stavka 2., Cedefop isto tako pojedinačno obavješćuje, ako je to razmjerno, sve ispitanike koje se smatra osobama na koje se odnosi određeni postupak obrade o njihovim pravima povezanima s postojećim ili budućim ograničenjima bez nepotrebnog odgađanja i u pisanom obliku.

               4.   Svako ograničenje mora biti nužno i razmjerno uzimajući u obzir rizike za prava i slobode ispitanika te se njime mora poštovati bit temeljnih prava i sloboda u demokratskom društvu.

               5.   Ako se razmatra primjena ograničenja, provodi se ispitivanje nužnosti i razmjernosti na temelju postojećih pravila. Ispitivanje se dokumentira u unutarnjoj bilješci o procjeni u svrhu odgovornosti za svaki pojedini slučaj.

               6.   Ograničenja se ukidaju čim prestanu postojati okolnosti kojima se ona opravdavaju.

            Članak 4.
            Preispitivanje koje provodi službenik za zaštitu podataka

               1.   Službenika za zaštitu podataka Cedefopa mora se bez nepotrebnog odlaganja obavijestiti svaki put kada voditelj obrade namjerava ograničiti primjenu prava ispitanika ili proširi to ograničenje u skladu s ovom Odlukom. Voditelj obrade osigurava službeniku za zaštitu podataka pristup evidenciji koja sadržava procjenu nužnosti i razmjernosti tog ograničenja i obvezan je u evidenciju unijeti datum obavješćivanja službenika za zaštitu podataka. Službenik za zaštitu podataka uključen je tijekom cijelog postupka sve dok se ne ukine ograničenje.

               2.   Službenik za zaštitu podataka može od voditelja obrade pisanim putem zatražiti preispitivanje primjene ograničenja. Voditelj obrade pisanim putem obavješćuje službenika za zaštitu podataka o ishodu traženog preispitivanja.

               3.   Voditelj obrade obvezan je obavijestiti službenika za zaštitu podataka o ukidanju ograničenja.

            Članak 5.
            Ograničenja prava na informacije koje treba pružiti ispitaniku

               1.   U propisno opravdanim slučajevima i pod uvjetima propisanima u ovoj Odluci voditelj obrade može ograničiti pravo na informacije koje treba pružiti ispitaniku u kontekstu sljedećih postupaka obrade:

                           (a)

                           provedbe administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima mogućih nepravilnosti prijavljenih OLAF-u;

                           (c)

                           postupaka zviždanja;

                           (d)

                           službenih i neslužbenih postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (općenitih i u području informacijskih tehnologija) koje se provode interno ili uz sudjelovanje vanjskog tijela (npr. CERT-EU-a).

               2.   Ako Cedefop u cijelosti ili djelomično ograniči pravo na informacije koje treba pružiti ispitaniku, utvrđeno u člancima od 14. do 16. Uredbe (EU) 2018/1725, obvezan je evidentirati razloge za to ograničenje, pravni temelj (pravne temelje) u skladu s člankom 3. ove Odluke te procjenu nužnosti i razmjernosti ograničenja.
               Evidencija i, ako je primjenjivo, dokumenti koji sadržavaju temeljne činjenične i pravne
               elemente moraju se registrirati. Oni se na zahtjev stavljaju na raspolaganje Europskom nadzorniku za zaštitu podataka.

               3.   Ograničenje iz stavka 2. primjenjuje se sve dok su primjenjivi razlozi kojima se ono opravdava.
               Ako razlozi za ograničenje više nisu primjenjivi, Cedefop ispitaniku dostavlja informacije o glavnim razlozima na kojima se temelji primjena ograničenja. Cedefop istodobno obavješćuje ispitanika o pravu na podnošenje pritužbe Europskom nadzorniku za zaštitu podataka u bilo kojem trenutku ili o pravu na traženje pravnog lijeka pred Sudom Europske unije („Sud”).
               Cedefop preispituje primjenu ograničenja svakih šest mjeseci od njegova donošenja i pri zatvaranju relevantnog ispitivanja, postupka ili istrage. Nakon toga voditelj obrade svakih šest mjeseci prati potrebu za zadržavanjem svakog ograničenja. Ispitivanje nužnosti i razmjernosti navedeno u članku 3. stavku 5. provodi se i u okviru svakog periodičnog preispitivanja, nakon procjene postoje li i dalje činjenični i pravni razlozi za ograničenje.

            Članak 6.
            Ograničenje prava ispitanika na pristup

               1.   U propisno opravdanim slučajevima i pod uvjetima propisanima u ovoj Odluci voditelj obrade može ograničiti pravo ispitanika na pristup u kontekstu sljedećih postupaka obrade, ako je to nužno i razmjerno:

                           (a)

                           provedbe administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima mogućih nepravilnosti prijavljenih OLAF-u;

                           (c)

                           postupaka zviždanja;

                           (d)

                           službenih i neslužbenih postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (općenitih i u području informacijskih tehnologija) koje se provode interno ili uz sudjelovanje vanjskog tijela (npr. CERT-EU-a);

                           (i)

                           postupanja sa zahtjevima članova osoblja za pristup svojim medicinskim datotekama.

                     Ako ispitanici zatraže pristup svojim osobnim podatcima koji se obrađuju u kontekstu jednog ili više posebnih slučajeva ili određenom postupku obrade, u skladu s člankom 17. Uredbe (EU) 2018/1725, Cedefop ograničava svoju procjenu zahtjeva samo na takve osobne podatke.

               2.   Ako Cedefop u cijelosti ili djelomično ograniči pravo na pristup iz članka 17. Uredbe (EU) 2018/1725, obvezan je poduzeti sljedeće korake:

                           (a)

                           obavijestiti dotičnog ispitanika, u svojem odgovoru na zahtjev, o primijenjenom ograničenju i o glavnim razlozima za ograničenje te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka pred Sudom Europske unije;

                           (b)

                           dokumentirati u unutarnjoj bilješci o procjeni razloge za ograničenje, uključujući procjenu nužnosti i razmjernosti ograničenja te njegovo trajanje.

                     Uvedena ograničenja prava na pristup članova osoblja svojim medicinskim datotekama mogu se odnositi samo na zahtjeve članova osoblja za izravan pristup medicinskim podatcima psihološke ili psihijatrijske prirode ako je procjenom koja je bila provedena u pojedinačnom slučaju otkriveno da je neizravan pristup nužan za zaštitu ispitanika. Pristup takvim podatcima daje se posredstvom liječnika kojeg je imenovao dotični ispitanik. Liječniku kojeg je izabrao ispitanik daje se pristup svim informacijama i diskrecijsko pravo da odluči kako dati pristup ispitaniku i koju mu je vrstu pristupa potrebno omogućiti.
               Pružanje informacija navedenih u točki (a) može se odgoditi, izostaviti ili odbiti ako bi se time poništio učinak ograničenja u skladu s člankom 25. stavkom 8. Uredbe (EU) 2018/1725.
               Cedefop preispituje primjenu ograničenja svakih šest mjeseci od njegova donošenja i pri zatvaranju relevantnog ispitivanja, postupka ili istrage. Nakon toga voditelj obrade svakih šest mjeseci prati potrebu za zadržavanjem svakog ograničenja. Ispitivanje nužnosti i razmjernosti navedeno u članku 3. stavku 5. provodi se i u okviru svakog periodičnog preispitivanja, nakon procjene postoje li i dalje činjenični i pravni razlozi za ograničenje.

               3.   Evidencija i, ako je primjenjivo, dokumenti koji sadržavaju temeljne činjenične i pravne elemente moraju se registrirati. Oni se na zahtjev stavljaju na raspolaganje Europskom nadzorniku za zaštitu podataka.

            Članak 7.
            Ograničenja prava ispitanika na ispravak, brisanje i ograničenje obrade

               1.   U propisno opravdanim slučajevima i pod uvjetima propisanima u ovoj Odluci voditelj obrade može ograničiti prava ispitanika na ispravak, brisanje i ograničenje obrade u kontekstu sljedećih postupaka obrade, ako je nužno i primjereno:

                           (a)

                           provedbe administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima mogućih nepravilnosti prijavljenih OLAF-u;

                           (c)

                           postupaka zviždanja;

                           (d)

                           službenih i neslužbenih postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (općenitih i u području informacijskih tehnologija) koje se provode interno ili uz sudjelovanje vanjskog tijela (npr. CERT-EU-a).

               2.   Ako Cedefop u cijelosti ili djelomično ograniči primjenu prava ispitanika na ispravak, brisanje i ograničenje obrade iz članka 18., članka 19. stavka 1. odnosno članka 20. stavka 1. Uredbe (EU) 2018/1725, obvezan je poduzeti korake utvrđene u članku 6. stavku 2. ove Odluke i registrirati evidenciju u skladu s njezinim člankom 6. stavkom 3.

            Članak 8.
            Ograničenje prava na obavješćivanje ispitanika o povredi osobnih podataka i na povjerljivost elektroničkih komunikacija

               1.   U propisno opravdanim slučajevima i pod uvjetima propisanima u ovoj Odluci voditelj obrade može ograničiti pravo na obavješćivanje ispitanika o povredi osobnih podataka u kontekstu sljedećih postupaka obrade, ako je to nužno i primjereno:

                           (a)

                           provedbe administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima mogućih nepravilnosti prijavljenih OLAF-u;

                           (c)

                           postupaka zviždanja;

                           (d)

                           unutarnjih revizija;

                           (e)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (f)

                           sigurnosnih istraga (općenitih i u području informacijskih tehnologija) koje se provode interno ili uz sudjelovanje vanjskog tijela (npr. CERT-EU-a).

               2.   U propisno opravdanim slučajevima i pod uvjetima propisanima u ovoj Odluci voditelj obrade može ograničiti pravo na povjerljivost elektroničkih komunikacija u kontekstu sljedećih postupaka obrade, ako je to nužno i primjereno:

                           (a)

                           provedbe administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima mogućih nepravilnosti prijavljenih OLAF-u;

                           (c)

                           postupaka zviždanja;

                           (d)

                           službenih postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           sigurnosnih istraga (općenitih i u području informacijskih tehnologija) koje se provode interno ili uz sudjelovanje vanjskog tijela (npr. CERT-EU-a).

               3.   Ako Cedefop ograniči prava na obavješćivanje ispitanika o povredi osobnih podataka ili na povjerljivost elektroničkih komunikacija iz članka 35. odnosno članka 36. Uredbe (EU) 2018/1725, obvezan je evidentirati i registrirati razloge za to ograničenje u skladu s člankom 5. stavkom 2. ove Odluke. Primjenjuje se i članak 5. stavak 3. ove Odluke.

            Članak 9.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno 6. svibnja 2020.

                  Za Upravni odbor

               Barbara DORN

                  Predsjednica Upravnog odbora

            (1)  . SL L 295, 21.11.2018., str. 39.

            (2)  . SL L 30, 31.1.2019., str. 90.

            (3)  . https://edps.europa.eu/sites/edp/files/publication/18-12-20_guidance_on_article_25_en.pdf.

            (4)  . Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (5)  . Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).


title: Odluka Vijeća (EU) 2020/1831 od 30. studenoga 2020. o stajalištu koje treba zauzeti u ime Europske unije u okviru Zajedničkog vijeća osnovanog Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu prilagodbe određenih referentnih količina navedenih u Prilogu IV. tom sporazumu

text:
                  4.12.2020

                  HR

                  Službeni list Europske unije

                  L 409/36

         ODLUKA VIJEĆA (EU) 2020/1831
         od 30. studenoga 2020.
         o stajalištu koje treba zauzeti u ime Europske unije u okviru Zajedničkog vijeća osnovanog Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu prilagodbe određenih referentnih količina navedenih u Prilogu IV. tom sporazumu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija i njezine države članice potpisale su 10. lipnja 2016. Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane (1) („Sporazum”).

                     (2)

                     Do njegova stupanja na snagu Sporazum se privremeno primjenjuje od 10. listopada 2016. između Unije i njezinih država članica, s jedne strane, i Republike Bocvane, Kraljevine Lesota, Republike Namibije, Republike Južne Afrike i bivše Kraljevine Svazija, sada Kraljevine Esvatinija, s druge strane, te od 4. veljače 2018. između Unije i njezinih država članica, s jedne strane, i Republike Mozambika, s druge strane.

                     (3)

                     Na temelju članka 102. stavka 1. Sporazuma Zajedničko vijeće država SADC SGP-a i EU-a („Zajedničko vijeće”) ima ovlasti donositi odluke u vezi sa svim pitanjima obuhvaćenima Sporazumom.

                     (4)

                     Člankom 35. Sporazuma predviđa se mogućnost da Južnoafrička carinska unija („SACU”) primijeni zaštitnu mjeru u obliku carine na uvoz ako tijekom bilo kojeg dvanaestomjesečnog razdoblja količina uvoza u SACU poljoprivrednog proizvoda navedenog u Prilogu IV. Sporazumu podrijetlom iz Unije premašuje referentnu količinu za taj proizvod navedenu u tom prilogu.

                     (5)

                     U bilješci 1. u Prilogu IV. Sporazumu predviđa se razmjerna prilagodba referentnih količina za tarifne stavke označene zvjezdicom ako datum stupanja na snagu Sporazuma nastupi nakon 2015.

                     (6)

                     Primjereno je utvrditi stajalište koje treba zauzeti u ime Unije u okviru Zajedničkog vijeća jer će odluka Zajedničkog vijeća o prilagodbi određenih referentnih količina navedenih u Prilogu IV. Sporazumu biti obvezujuća za Uniju,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog vijeća država SADC SGP-a i EU-a („Zajedničko vijeće”) osnovanog Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), u pogledu prilagodbe, za potrebe članka 35. Sporazuma, određenih referentnih količina proizvoda navedenih u Prilogu IV. Sporazumu i označenih zvjezdicom temelji se na pripadajućem nacrtu odluke Zajedničkog vijeća (2).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 30. studenoga 2020.

                  Za Vijeće

                  Predsjednik

               M. ROTH

            (1)  SL L 250, 16.9.2016., str. 3.

            (2)  Vidjeti dokument ST 12376/20 na http://register.consilium.europa.eu.


title: Odluka Vijeća (EU) 2020/1832 od 23. studenoga 2020. o sklapanju Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti

text:
                  4.12.2020

                  HR

                  Službeni list Europske unije

                  LI 408/1

         ODLUKA VIJEĆA (EU) 2020/1832
         od 23. studenoga 2020.
         o sklapanju Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 6. drugim podstavkom točkom (a) podtočkom v. i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2020/1111 (2), Sporazum između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti („Sporazum”) potpisan je 14. rujna 2020., podložno njegovu kasnijem sklapanju.

                     (2)

                     Sporazumom se nastoji postići najviša moguća razina zaštite oznaka zemljopisnog podrijetla i osigurati instrumente za suzbijanje obmanjujućih praksi i nezakonite upotrebe oznaka zemljopisnog podrijetla.

                     (3)

                     Člankom 10. Sporazuma osnovan je Zajednički odbor koji je odgovoran za izmjenu priloga Sporazumu.

                     (4)

                     Primjereno je da Vijeće ovlasti Komisiju, u skladu s člankom 218. stavkom 7. Ugovora, da u okviru Zajedničkog odbora u ime Unije odobri izmjene Priloga I. i priloga od III. do VI. Sporazumu.

                     (5)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti odobrava se u ime Unije (3).

            Članak 2.

               1.   Za potrebe izmjene upućivanja na pravo koje se primjenjuje u strankama Komisiju se ovlašćuje da u ime Unije odobri izmjene Priloga I. Sporazumu.

               2.   Za potrebe članka 3. Sporazuma Komisiju se ovlašćuje da u ime Unije odobri izmjene priloga III. i IV. Sporazumu te pripadajuće izmjene priloga V. i VI. Sporazumu. Ako zainteresirane strane ne mogu postići dogovor nakon prigovora koji se odnose na oznaku zemljopisnog podrijetla, Komisija donosi stajalište u skladu s postupkom utvrđenim u članku 57. stavku 2. Uredbe (EU) br. 1151/2012 Europskog parlamenta i Vijeća (4).

            Članak 3.
            Predsjednik Vijeća u ime Unije šalje obavijest predviđenu u članku 14. stavku 1. Sporazuma. (5)

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 23. studenoga 2020.

                  Za Vijeće

                  Predsjednik

               M. ROTH

            (1)  Suglasnost od 11. studenoga 2020. (još nije objavljena u Službenom listu).

            (2)  Odluka Vijeća (EU) 2020/1111 od 20. srpnja 2020. o potpisivanju, u ime Unije, Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti (SL L 244, 29.7.2020., str. 8.).

            (3)  Vidjeti stranicu 3. ovog Službenog lista.

            (4)  Uredba (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14.12.2012., str. 1.).

            (5)  Glavno tajništvo Vijeća objavit će datum stupanja Sporazuma na snagu u Službenom listu Europske unije.


title: Odluka Vijeća (ZVSP) 2020/1990 od 3. prosinca 2020. o izmjeni Odluke 2010/452/ZVSP o Promatračkoj misiji Europske unije u Gruziji, EUMM Georgia

text:
                  7.12.2020

                  HR

                  Službeni list Europske unije

                  L 411/1

         ODLUKA VIJEĆA (ZVSP) 2020/1990
         od 3. prosinca 2020.
         o izmjeni Odluke 2010/452/ZVSP o Promatračkoj misiji Europske unije u Gruziji, EUMM Georgia
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 12. kolovoza 2010. donijelo Odluku 2010/452/ZVSP (1) kojom je produljena Promatračka misija Europske unije u Gruziji (EUMM Georgia) uspostavljena Zajedničkom akcijom Vijeća 2008/736/ZVSP (2).

                     (2)

                     Vijeće je 3. prosinca 2018. donijelo Odluku (ZVSP) 2018/1884 (3) kojom je misija EUMM Georgia produljena do 14. prosinca 2020.

                     (3)

                     Nakon strateškog preispitivanja misije Politički i sigurnosni odbor preporučio je produljenje mandata misije EUMM Georgia do 14. prosinca 2022.

                     (4)

                     Odluku 2010/452/ZVSP trebalo bi stoga na odgovarajući način izmijeniti.

                     (5)

                     Misija će se provoditi u kontekstu situacije koja bi se mogla pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Odluka 2010/452/ZVSP mijenja se kako slijedi:

                        1.

                        u članku 14. stavku 1. dodaje se sljedeći podstavak:
                        „Financijski referentni iznos namijenjen pokrivanju rashoda povezanih s Misijom od 15. prosinca 2020. do 14. prosinca 2022. iznosi 44 823 402,79 EUR.”;

                        2.

                        u članku 18. drugi stavak zamjenjuje se sljedećim:
                        „Prestaje važiti 14. prosinca 2022.”

            Članak 2.
            Ova Odluka stupa na snagu na dan donošenja.
            Primjenjuje se od 15. prosinca 2020.

            Sastavljeno u Bruxellesu 3. prosinca 2020.

                  Za Vijeće

                  Predsjednik

               M. ROTH

            (1)  Odluka Vijeća 2010/452/ZVSP od 12. kolovoza 2010. o Promatračkoj misiji Europske unije u Gruziji, EUMM Georgia (SL L 213, 13.8.2010., str. 43.).

            (2)  Zajednička akcija Vijeća 2008/736/ZVSP od 15. rujna 2008. o Promatračkoj misiji Europske unije u Gruziji, EUMM Georgia (SL L 248, 17.9.2008., str. 26.).

            (3)  Odluka Vijeća (ZVSP) 2018/1884 od 3. prosinca 2018. o produljenju i izmjeni Odluke 2010/452/ZVSP o Promatračkoj misiji Europske unije u Gruziji, EUMM Georgia (SL L 308, 4.12.2018., str. 41.).